CELEX: C2005/069/22
Language: el
Date: 2005-03-19 00:00:00
Title: Υπόθεση C-36/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 31 Ιανουαρίου 2005

19.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/12
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 31 Ιανουαρίου 2005
   (Υπόθεση C-36/05)
   (2005/C 69/22)
   Γλώσσα διαδικασίας: η ισπανική
   Η Επιτροπή των Ευρωπαϊκών Κοινοτήτων, εκπροσωπούμενη από τους Ramón Vidal και Wouter Wils, μέλη της νομικής της υπηρεσίας, με τόπο επιδόσεων στο Λουξεμβούργο, άσκησε στις 31 Ιανουαρίου 2005 προσφυγή ενώπιον του Δικαστηρίου των Ευρωπαϊκών Κοινοτήτων κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι το Βασίλειο της Ισπανίας, απαλλάσσοντας τους δανεισμούς εκ μέρους, αν όχι όλων, πάντως σχεδόν όλων των κατηγοριών ιδρυμάτων, από την υποχρέωση καταβολής αμοιβής προς τους δημιουργούς λόγω δημόσιου δανεισμού έργων που καλύπτονται από τα δικαιώματα του δημιουργού, παρέβη τις υποχρεώσεις που υπέχει από τα άρθρα 1 και 5 της οδηγίας 92/100/ΕΟΚ (1) του Συμβουλίου, της 19ης Νοεμβρίου 1992, σχετικά με το δικαίωμα εκμίσθωσης, το δικαίωμα δανεισμού και ορισμένα δικαιώματα συγγενικά προς την πνευματική ιδιοκτησία στον τομέα των προϊόντων της διανοίας,
            
         
               2.
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα:
   Το άρθρο 1 της οδηγίας 92/100/ΕΟΚ υποχρεώνει τα κράτη μέλη να αναγνωρίζουν στους δημιουργούς το αποκλειστικό δικαίωμα εγκρίσεως του δανεισμού των έργων τους. Το άρθρο 5, παράγραφος 1, της οδηγίας προβλέπει ότι τα κράτη μέλη μπορούν να προβλέψουν παρεκκλίσεις από το αποκλειστικό αυτό δικαίωμα, υπό την προϋπόθεση ότι οι δημιουργοί θα λαμβάνουν τουλάχιστον αμοιβή για τον μη εγκεκριμένο δανεισμό των έργων τους. Σύμφωνα με το άρθρο 5, παράγραφος 3, της οδηγίας, τα κράτη μέλη μπορούν να εξαιρούν από την καταβολή της αμοιβής μόνον «ορισμένες κατηγορίες ιδρυμάτων».
   Τα άρθρα 17 και 19 του νόμου περί πνευματικής ιδιοκτησίας (LPI) αναγνωρίζουν, κατ' αρχήν, το αποκλειστικό δικαίωμα των δημιουργών να εγκρίνουν τον δανεισμό των έργων τους. Εντούτοις, το άρθρο 37.2 του LPI καθιστά το δικαίωμα αυτό άνευ περιεχομένου, προβλέποντας ότι εξαιρούνται σχεδόν όλοι, αν όχι όλοι, οι δανεισμοί τόσο από την υποχρέωση λήψεως της προηγούμενης εγκρίσεως των δημιουργών όσο και από την υποχρέωση καταβολής σε αυτούς μιας αμοιβής. Για τον λόγο αυτόν, η Επιτροπή υποστηρίζει ότι το άρθρο 37.2 του LPI αντιβαίνει προς τις υποχρεώσεις που υπέχει το Βασίλειο της Ισπανίας δυνάμει του άρθρου 1, σε συνδυασμό με το άρθρο 5, παράγραφοι 1 και 3, της οδηγίας.
   
      (1)  ΕΕ L 346, της 27.11.1992, σ. 61.